

ОБЯСНИТЕЛЕН МЕМОРАНДУМ

Съгласно член 395 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива, за да се опрости процедурата по събиране на данъка върху добавената стойност (ДДС) или за да се предотвратят определени форми на избягване и неплащане на данъците.

С писмо, заведено в Комисията на 21 ноември 2017 г., Дания поиска разрешение да продължи прилагането на Решение за изпълнение (ЕС) 2015/992 на Съвета[[1]](#footnote-1) и да приложи мярка за дерогация от член 75 от Директивата за ДДС.

В съответствие с член 395, параграф 2 от Директивата за ДДС Комисията информира с писмо от 8 декември 2017 г. Франция, Германия, Швеция и Чешката република за отправеното от Дания искане, а останалите държави членки — с писмо от 7 декември 2017 г. С писмо от 11 декември 2017 г. Комисията съобщи на Дания, че разполага с пълната информация, необходима за разглеждане на искането.

1. КОНТЕКСТ НА ПРЕДЛОЖЕНИЕТО

• Основания и цели на предложението

За да се опрости събирането на ДДС и да се противодейства на данъчните измами, през 2011 г. Дания поиска дерогация, с която да ѝ се позволи да въведе режим на фиксирана ставка за използването за лични цели на регистрирани единствено за служебни цели лекотоварни автомобили с максимално допустима маса до три тона. Молбата за дерогация бе одобрена с Решение за изпълнение 2012/447/ЕС на Съвета[[2]](#footnote-2) от 24 юли 2012 г. Дания поиска удължаване на срока на действие на мярката, одобрено с Решение за изпълнение (ЕС) 2015/992 на Съвета[[3]](#footnote-3) от 19 юни 2015 г. Срокът на действие на последното решение за изпълнение на Съвета изтече на 31 декември 2017 г.

Без такава мярка за дерогация датското законодателство предвижда, че всяко използване за лични цели на такъв автомобил, регистриран единствено за служебни цели, води дотам, че данъчно задълженото лице губи изцяло правото си да приспадне ДДС от разходите си за закупуване на автомобила. По отношение на приспадането на ДДС от разходите за закупуване и експлоатация на лекотоварни автомобили с максимално допустима маса до три тона, Дания се ползва понастоящем от клауза за запазване на завареното положение в съответствие с член 176 от Директивата за ДДС. Дружеството, което регистрира лекотоварен автомобил единствено за служебни цели, има право да приспадне целия начислен ДДС от разходите за закупуването и експлоатацията му. От друга страна, дружеството, което регистрира лекотоварен автомобил както за служебни, така и за лични цели, няма право да приспадне ДДС от разходите за закупуване, но може да приспадне пълния размер на ДДС от експлоатационните разходи за автомобила.

Управлението на гореописаната датска система може да бъде сложно и скъпо както за данъчно задължените лица, така и за данъчната администрация. Дания поиска да прилага опростената процедура, разрешена ѝ по-рано с Решение за изпълнение 2012/447/ЕС на Съвета и впоследствие с Решение за изпълнение (ЕС) 2015/992 на Съвета.

Прилаганият в Дания режим на фиксирана ставка от 40 DKK на ден може да се използва от данъчно задължено лице за максимум двадесет дни за календарна година. Сумата от 40 DKK на ден обхваща само ДДС и е определена от датското правителство въз основа на анализ на националните статистически данни. По силата на друг национален нормативен акт сходно плащане се дължи за покриване на данъка върху дохода от продажба на служебен автомобил и допълнителната такса към пътния данък. Ако данъчно задължено лице използва автомобила повече от двадесет дни в рамките на една календарна година, се прилагат действащите заварени правила и лицето губи изцяло правото да приспадне данъка от разходите си за закупуване на автомобила.

Датските данъчни власти са разработили електронна система, която дава възможност на данъчно задължените лица да плащат онлайн дължимата фиксирана дневна ставка. Властите смятат, че системата опростява както отчетните задължения на данъчно задължените лица, така и задължението на данъчните органи за събиране и начисляване на данъка.

Опростената процедура не е задължителна. Данъчно задължените лица ще продължат да имат възможност да регистрират своите лекотоварни автомобили както за служебни, така и за лични цели, ако това отговаря на техните потребности.

Както се изисква в член 3 от Решение за изпълнение (ЕС) 2015/992 на Съвета, Дания представи заедно с искането за удължаване доклад за преглед на мярката. Датските власти смятат, че през последните години опростената процедура функционира много добре и намират за целесъобразно тя да бъде продължена. Тъй като приемането на мярката за дерогация от Комисията ще се извърши след изтичането на срока на действие на Решение за изпълнение (ЕС) 2015/992 на Съвета (т.е. след 31 декември 2017 г.), това предложение не може да удължи срока на действие на предходната мярка.

• Съгласуваност със съществуващите разпоредби в тази област на политиката

Съгласно член 176 от Директивата за ДДС Съветът определя разходите, по отношение на които ДДС не подлежи на приспадане. Дотогава той разрешава на държавите членки да продължат да прилагат изключенията, които са били в сила на 1 януари 1979 г. Следователно има известен брой клаузи за запазване на завареното положение, които ограничават правото на приспадане във връзка с леките пътнически автомобили.

Независимо от предишните инициативи за установяване на правила относно категориите разходи, които могат да бъдат обект на ограничение на правото на приспадане[[4]](#footnote-4), подобна дерогация е целесъобразна в очакване тези правила да бъдат хармонизирани на равнището на ЕС.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 395 от Директивата за ДДС.

• Субсидиарност (извън областите на изключителна компетентност)

Като се има предвид, че предложението се основава на разпоредбата от Директивата за ДДС, то попада в обхвата на изключителната компетентност на Съюза. Следователно принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следните причини:

решението се отнася до даване на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на преследваната цел — опростяване на задълженията по ДДС и събирането на ДДС, както и борба с данъчната измама.

• Избор на инструмент

Предлагани инструменти: решение за изпълнение на Съвета.

В съответствие с член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Решение на Съвета е най-подходящият инструмент, тъй като то може да бъде отправено към отделни държави членки.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Настоящото предложение се основава на искане, отправено от Дания, и засяга само тази държава членка.

• Събиране и използване на експертни становища

Не бяха необходими външни експертни становища.

• Оценка на въздействието

Предложението има за цел да предотврати отклонението от облагане с ДДС и да опрости процедурата по данъчно облагане, поради което може да има положително въздействие както за стопанските субекти, така и за администрацията. Дания определи предложението като подходяща мярка. Датските власти представиха доклада за преглед на мярката, съгласно който през последните години опростената процедура функционира много добре и е целесъобразно тя да бъде продължена.

4. ОТРАЖЕНИЕ ВЪРХУ БЮДЖЕТА

Предложението няма да има отрицателно отражение върху бюджета на ЕС.

5. ДРУГИ ЕЛЕМЕНТИ

Предложението включва клауза за изтичане на срока на действие, съглсано която срокът на действие на дерогацията изтича автоматично на 31 декември 2020 г.

В случай че Дания възнамерява срокът на действие на дерогационната мярка да бъде удължен и след 2020 г., тя следва най-късно до 31 март 2020 г. да представи на Комисията искане за удължаване, придружено от доклад за преглед на мярката.

2018/0027 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Дания да приложи специална мярка за дерогация от член 75 от Директива 2006/112/ЕО на Съвета относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[5]](#footnote-5), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) С писмо, заведено в Комисията на 21 ноември 2017 г., Дания поиска в съответствие с член 395, параграф 2 от Директива 2006/112/ЕО разрешение да приложи мярка за дерогация от член 75 от тази директива, уреждаща правото на приспадане на начисления ДДС.

(2) В съответствие с член 395, параграф 2, втора алинея от Директива 2006/112/ЕО Комисията, с писма от 7 декември 2017 г. и 8 декември 2017 г., изпрати до другите държави членки искането, подадено от Дания, и с писмо от 11 декември 2017 г. уведоми Дания, че разполага с пълната информация, която счита за необходима, за да разгледа искането.

(3) В случай че не се прилага мярка за дерогация, датското законодателство предвижда, че ако лекотоварен автомобил с максимално допустима маса до три тона е регистриран от датските власти за ползване само за служебни цели, то данъчно задълженото лице има право да приспадне пълния размер на начисления ДДС от разходите за закупуване и експлоатация на автомобила. Ако такъв автомобил впоследствие се използва за лични цели, данъчно задълженото лице губи правото да приспадне начисления ДДС от разходите за закупуване.

(4) За смекчаване на последствията от този режим Дания поиска разрешение да приложи специална мярка за дерогация от член 75 от Директива 2006/112/ЕО на Съвета. Дерогацията бе предоставена с Решение за изпълнение 2012/447/ЕС на Съвета[[6]](#footnote-6) и впоследствие с Решение за изпълнение (ЕС) 2015/992 на Съвета[[7]](#footnote-7) от 19 юни 2015 г. Срокът на действие на последното решение за изпълнение на Съвета изтече на 31 декември 2017 г.

(5) Тази мярка позволява на данъчно задължено лице, което е регистрирало автомобил само за служебни цели, да го използва за неслужебни цели и в съответствие с член 75 от Директива 2006/112/ЕО на Съвета да изчислява данъчната основа за това ползване на базата на фиксирана дневна ставка, като не губи правото си да приспадне ДДС, заплатен при закупуването на автомобила.

(6) Този опростен метод на изчисление обаче следва да се прилага за ползване на автомобила за неслужебни цели до двадесет дни за календарна година, като фиксираният размер на дължимия ДДС е 40 DKK на ден ползване за неслужебни цели. Размерът е определен от датското правителство въз основа на анализ на националните статистически данни.

(7) Мярката, която следва да се прилага за лекотоварни автомобили с максимално допустима маса до три тона, цели да улесни изпълнението на задълженията по ДДС на данъчно задължено лице, което спорадично използва за неслужебни цели автомобил, регистриран за служебни цели. От друга страна, данъчно задълженото лице си запазва правото да избере да регистрира лекотоварен автомобил едновременно за служебни и за лични цели. В този случай данъчно задълженото лице ще загуби правото да приспадне ДДС от разходите за закупуване на автомобила, но няма да е задължено да заплаща дневна сума при ползването му за лични цели.

(8) Въвеждането на мярка, гарантираща, че данъчно задължено лице, което спорадично използва за неслужебни цели автомобил, регистриран за служебни цели, не се лишава от пълното право на приспадане на начисления върху този автомобил ДДС, е в съответствие с общите разпоредби относно приспадането на данъка съгласно Директива 2006/112/ЕО на Съвета.

(9) Разрешението следва да важи за ограничен период от време.

(10) Ако Дания поиска удължаване след 2020 г. на срока на действие на мярката за дерогация, тя следва да представи на Комисията доклад и искане за удължаване не по-късно от 31 март 2020 г.

(11) Счита се, че дерогацията би имала незначително въздействие върху общия размер на приходите от ДДС, събирани на етапа на крайно потребление, и няма да има отрицателно въздействие върху собствените ресурси на Съюза, формирани от данъка върху добавената стойност.

ПРИЕ НАСТОЯЩОТО РЕШЕНИЕ:

Член 1

Чрез дерогация от член 75 от Директива 2006/112/ЕО на Съвета на Дания се разрешава да определя данъчната основа на базата на фиксирана ставка за ден ползване на лекотоварен автомобил, когато данъчно задължено лице използва за собствени лични цели или за личните нужди на своя персонал, или по-общо — за цели, различни от тези на стопанската му дейност, лекотоварен автомобил, който е регистриран за ползване единствено за служебни цели.

Фиксираната дневна ставка по параграф 1 е 40 DKK.

Член 2

Мярката по член 1 се прилага само за лекотоварни автомобили с максимално допустима обща маса от три тона.

Тя не се прилага, когато използването на автомобила за лични цели надхвърля 20 дни в рамките на една календарна година.

Член 3

Настоящото решение поражда действие в деня на нотифицирането му.

Срокът на действие на настоящото решение изтича на 31 декември 2020 г.

Всяко искане за удължаване на срока на прилагане на мярката, предвидена в настоящото решение, се представя на Комисията до 31 март 2020 г. и се придружава от доклад, който включва преглед на мярката.

Член 4

Адресат на настоящото решение е Кралство Дания.

Съставено в Брюксел на […] година.

За Съвета

Председател

1. ОВ L 159, 25.6.2015 г., стр. 66. [↑](#footnote-ref-1)
2. ОВ L 202, 28.7.2012 г., стр. 24. [↑](#footnote-ref-2)
3. ОВ L 159, 25.6.2015 г., стр. 66. [↑](#footnote-ref-3)
4. COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. (ОВ C 153, 21.5.2014 г., стр. 3). [↑](#footnote-ref-4)
5. ОВ L 347, 11.12.2006 г., стр. 1. [↑](#footnote-ref-5)
6. ОВ L 202, 28.7.2012 г., стр. 24. [↑](#footnote-ref-6)
7. ОВ L 159, 25.6.2015 г., стр. 66. [↑](#footnote-ref-7)